b'\n_START_ARTICLE_\nKommand\xc3\xb8rg\xc3\xa5rden p\xc3\xa5 R\xc3\xb8m\xc3\xb8\n_START_PARAGRAPH_\nKommand\xc3\xb8rg\xc3\xa5rden p\xc3\xa5 R\xc3\xb8m\xc3\xb8 er en fredet g\xc3\xa5rd p\xc3\xa5 R\xc3\xb8m\xc3\xb8 ud mod Vadehavet. \'Kommand\xc3\xb8r\' er det hollandske ord for kaptajn p\xc3\xa5 hvalfangerb\xc3\xa5de. G\xc3\xa5rden er et intakt hvalfangerhjem.og ejedes fra 1600-tallet af den samme familie gennem 12 generationer._NEWLINE_Kommand\xc3\xb8rg\xc3\xa5rden h\xc3\xb8rer under Nationalmuseet og der er offentlig adgang i p\xc3\xa5sken og fra maj til oktober._NEWLINE_Kommand\xc3\xb8rg\xc3\xa5rdens bolig og udl\xc3\xa6nger er indrettet som i sidste tredjedel af 1700-tallet med eksempler p\xc3\xa5 malerh\xc3\xa5ndv\xc3\xa6rk og snedkerarbejde, og der er hele v\xc3\xa6gge udsmykket med tidstypiske hollandske fliser._NEWLINE_I en lade er udstillet skelettet af en kaskelothval.\n_START_SECTION_\nToftum skole\n_START_PARAGRAPH_\nSyd\xc3\xb8st for Kommand\xc3\xb8rg\xc3\xa5rden ligger Toftum Gamle Skole, som var i brug fra 1784-1874 af b\xc3\xb8rnene p\xc3\xa5 den nordlige del af R\xc3\xb8m\xc3\xb8. Den var en af de mindste skoler i Danmark. Den lille bygning har forgang, br\xc3\xa6ndselsrum og kun \xc3\xa9t klassev\xc3\xa6relse som til tider kunne have op til 40 elever. Bygningen blev fredet i 1950._NEWLINE_L\xc3\xa6reren blev afl\xc3\xb8nnet af skoleb\xc3\xb8rnenes for\xc3\xa6ldre fra Juvre og Toftum. Den f\xc3\xb8rste l\xc3\xa6rer var kaptajn og g\xc3\xa5rdejer Peter Nielsen Wirth, som bestred stillingen til 1820. B\xc3\xb8rn som havde mindre timetal end de andre, kunne indskrives for en mindre afgift som "halve" eller "kvarte" b\xc3\xb8rn. B\xc3\xb8rnene skulle efter tur medbringe lyng og t\xc3\xb8rv til opvarmning af klasselokalet, og pigerne gjorde efter tur rent p\xc3\xa5 skolen. Skolen er istandsat, s\xc3\xa5 den b\xc3\xa5de inde og ude kommer t\xc3\xa6t p\xc3\xa5 skolens oprindelige udseende.\n_START_SECTION_\nHistorie\n_START_PARAGRAPH_\nG\xc3\xa5rden var indtil 1867 f\xc3\xa6steg\xc3\xa5rd under Haderslevhus. Kun jorderne h\xc3\xb8rte dog til godset; bygningerne var ejet af beboerne. Den nuv\xc3\xa6rende bygning blev i 1749 bygget af Karen Pedersdatter og hendes svigers\xc3\xb8n, s\xc3\xb8manden Harcke Thadens. Harcke Thadens var gift med  Karen Pedersdatters datter Margaretha._NEWLINE_Huset var oprindeligt i to etager, men blev i 1770 ombygget til den nuv\xc3\xa6rende bygning af Margaretha og hendes anden mand, Hans Peter Hansen. Han var ikke s\xc3\xb8mand, men kniplingshandler og  havde tjent en formue p\xc3\xa5 produktion og salg af T\xc3\xb8nderkniplinger. Samme \xc3\xa5r blev der anbragt en tavle over hovedindgangen med navnene Hans Peter Hansen, Margaretha Hansens og Thade Harcken._NEWLINE_I 1830erne blev der foretaget flere \xc3\xa6ndringer. Store rum blev delt til indretningen af aft\xc3\xa6gtsafdelingen  Oldefars Kammer._NEWLINE_I l\xc3\xb8bet af det 18. \xc3\xa5rhundrede blev g\xc3\xa5rdens familier velhavende. Indt\xc3\xa6gterne stammede hovedsageligt fra s\xc3\xb8fart. M\xc3\xa6ndene og drengene arbejdede  p\xc3\xa5 overvejende hvalfangerb\xc3\xa5de eller handelsskibe som kommand\xc3\xb8r, matros, styrmand eller kaptajn. Ogs\xc3\xa5 fiskeriet i n\xc3\xa6rheden af R\xc3\xb8m\xc3\xb8s kyst var indbringende. I s\xc3\xb8fartstiden havde landbruget kun en sekund\xc3\xa6r betydning. I 1708 havde g\xc3\xa5rden 3 heste, 2 ungkreaturer og 6 f\xc3\xa5r. _NEWLINE_S\xc3\xb8fartens betydning for R\xc3\xb8m\xc3\xb8s m\xc3\xa6nd og drenge begyndte at svinde efter Englandskrigene fra 1801 til 1814. I l\xc3\xb8bet af 1800-tallet blev landbruget R\xc3\xb8m\xc3\xb8s hovederhverv. I folket\xc3\xa6llingerne fra 1800-tallet er antallet af tjenestefolk p\xc3\xa5 g\xc3\xa5rden svundet ind. _NEWLINE_I begyndelsen af 1900-tallet var der en karl og en pige p\xc3\xa5 g\xc3\xa5rden. Efter 1940 var der ingen faste tjenestefolk, men kun hj\xc3\xa6lp udefra ved s\xc3\xa6rlige opgaver._NEWLINE_1998 blev Kommand\xc3\xb8rg\xc3\xa5rden restaureret, muliggjort af en donation fra A. P. M\xc3\xb8ller og hustru Chastine McKinney M\xc3\xb8llers Fond til almene Form\xc3\xa5l.'